用無斁八弟永城相迎韵寄懷
作者：晁補之
朝代：宋

paragraphs: 平生殫千金，術似劉累僻。
春風九軌道，無我迷陽跡。
呼來著冠紞，野貌不改昔。
易衣憐介弟，猶有布一尺。
身慚崔浩短，胸次儼列戟。
中天翥鸞鳳，我自無六翮。
何曾客權貴，見謂貧盜璧。
堂堂涑水翁，我在此人籍。
不詆曲江賢，寧羞九年謫。
艱難累吾母，鬢髮白一夕。
獨此負吾心，敢言忠抱石。
方時半千運，異昔陽九厄。
譬馳羊腸坂，雙任臣子責。
帝王所張弛，乾坤有闔闢。
君敷皇極言，人詠蓼蕭澤。
鳶魚競飛躍，風俗凜移易。
已開公府閤，又置四郊驛。
搜求逮田野，欣喜到僮役。
雖微携手上，頗似破笯釋。
川塗見吾弟，薪木詢我宅。
憐君如我固，不歎玄尚白。
薄飲盡餘醅，凝塵振粗席。
我醉易成狂，欲起須君掖。